**Pe unde ești?**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe unde îți lași sufletul, pe unde,

Când nu e loc de noi? Te rog, răspunde!

Pe unde îți lași inima să meargă

Călare peste văi, pe-o iapă șargă?

Pe cine mângâi seara, spune-mi cine

Te-alintă pân-adormi, așa ca mine,

În ce ți-e perna moale învelită,

E ca și-a mea, c-o lacrimă tivită?

Pe cine ai aproape când te-apasă

Un dor nebun de-ntoarcere acasă,

Că eu sunt tot aici și tot departe,

În viața ce urmează după moarte...

- Pe drumuri colbuite, sibiline,

Pășește gândul meu nebun spre tine,

Când cordul bate pieptul să mi-l spargă,

Mai iute decât sufletul aleargă

S-ajungă până soarele-și revarsă

Tezaurul pe plaja verii, arsă,

Să-ți pună-n poală fruntea obosită

De-atâta drum, de viața rătăcită.

Tu să mă duci pe-o insulă-n Egee,

Să mă înveți să te iubesc, femeie,

Departe sau aproape-o să ne fie

Eternitatea pusă-n poezie

Liliana Trif Ioan Grigoraș